Visszatért a téli szünetről a Pompeji-kiállítás

Visszatért a szegedi Pompeji-kiállítás: a rövid téli szünet után ismét láthatóak az eredeti, Vezúv kitörését megélt tárgyak. A különleges tárlaton bemutatnak egy eredeti gipszöntvényt is – a 18-20 év közötti nő gyermeket várt a katasztrófa idején.

Még két hónapig látható







A meghosszabbított tárlat március 5-ig tart nyitva a Móra Ferenc Múzeumban és a Fekete házban. Mindkét helyszínen ajándék tárlatvezetéseket is tartanak szombatonként fél 4-kor és 17 órakor.

Ismét látható a szegedi Pompeji-kiállítás: pár napos téli szünet után visszatért a tárlat, amely 120 eredeti, Nápolyból kölcsönzött tárgyat mutat be. Ezek a tárgyak megélték a Vezúv i.sz. 79-es kitörését, s látták Pompeji pusztulását, több ezer ember halálát.

Az érdeklődők megismerhetik a kultikussá vált gipsztestek történetét is, sőt: egy eredeti, Pompeji városából származó gipszöntvényt is láthatnak. A 18-20 év körül nő a kitöréskor vesztette életét, azonban halála még inkább tragikus, mert a katasztrófa idején gyermeket várt – talán azért is hunyt el hason fekve, hogy védje magzatát.

A Pompejit kultikussá tevő gipszöntvények keletkezését azonban sokan nem ismerik. A legtöbben úgy gondolják, hogy emberi testekről van szó, valójában azonban bonyolultabb a történet: a Vezúv 79-es kitörésekor az emberek többsége egy körülbelül 400 Celsius fokos, mérgező gázokat tartalmazó vulkáni viharban fulladt meg. Majd a várost és a holttesteket óriási mennyiségű por, hamu és vulkáni kőzet temette be több méter magasan. A testek később lebomlottak, és ember alakú üregeket hagytak maguk után.

Pompeji feltárása közben, a 19. században egy Giuseppe Fiorelli nevű régész találta ki a gipszöntés technikáját, mellyel megőrizhetővé váltak ezek az emberi üregek. A megtalált lyukakba gipszet fecskendeztek, majd megvárták, hogy az anyag megszilárduljon. Ezután körbebontották az öntvényeket, melyek megőrizték az elhunytak arcvonásait, ruháik, hajviseletük részleteit. A kultikus pompeji testek tehát valójában olyan gipszöntvények, melyek az elhunytak csontmaradványait tartalmazhatják.

A Pompeji-kiállításon az eredeti gipszöntvény mellett számos kultikus tárgyat is bemutatnak: gyönyörű márványszobrokat, gladiátor sisakokat, különleges bútorokat, berendezési tárgyakat.

* * *

Szeged.hu – Rólunk, nekünk, velünk, értünk. Tartson velünk a Facebookon is!







